買花謠
作者：劉言史
朝代：唐

paragraphs: 杜陵村人不田穡，入谷經谿復緣壁。
每至南山草木春，即向侯家取金碧。
幽豔凝華春景曙，林夫移得將何處。
蝶惜芳叢送下山，尋斷孤香始回去。
豪少居連鳷鵲東，千金使買一株紅。
院多花少栽未得，零落綠娥纖指中。
咸陽親戚長安里，無限將金買花子。
澆紅溼綠千萬家，青絲玉轤聲啞啞。